Document ID: 32005D0498

32005D0498
L 183/92
JURNALUL OFÍCIAL AL UNIUNII EUROPENE
DECIZIA COMISIEI
din 12 iulie 2005
de stabilire a condițiilor speciale pentru importul produselor pescărești din Algeria
[notificată cu numărul C(2005) 2533]
(Text cu relevanță pentru SEE)
(2005/498/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru care reglementează producția și introducerea pe piață a produselor pescărești (1), în special articolul 11 alineatul (1),
întrucât:
(1)
În Algeria s-a efectuat un control în numele Comisiei pentru verificarea condițiilor în care produsele pescărești sunt produse, depozitate și expediate către Comunitate.
(2)
Normele privind controlul sanitar și monitorizarea produselor pescărești din legislația algeriană pot fi considerate echivalente cu cele prevăzute de Directiva 91/493/CEE.
(3)
În special „Direction des services vétérinaires (DSV) - Ministère de l′agriculture et du développement rural” este în măsură să verifice în mod eficient aplicarea normelor în vigoare.
(4)
DSV a garantat în mod oficial că se vor respecta standardele stabilite la capitolul V din anexa la Directiva 91/493/CEE în domeniul controalelor sanitare și al monitorizării produselor pescărești și că se vor aplica condiții de igienă echivalente cu cele stabilite de această directivă.
(5)
De asemenea, este necesar să se stabilească norme detaliate privind produsele pescărești importate în Comunitate din Algeria, în conformitate cu Directiva 91/493/CEE.
(6)
În afară de aceasta, este necesar să se întocmească o listă a unităților, navelor fabrică și a antrepozitelor frigorifice autorizate, precum și o listă a navelor frigorifice echipate în conformitate cu Directiva 92/48/CEE a Consiliului din 16 iunie 1992 privind stabilirea normelor minime de igienă care se aplică produselor derivate din pește obținute la bordul anumitor nave în conformitate cu dispozițiile articolului 3 alineatul (1) litera (a) punctul (i) din Directiva 91/493/CEE (2). Aceste liste ar trebui întocmite pe baza unei comunicări a DSV către Comisie.
(7)
Prezenta decizie trebuie să se aplice la patruzeci și cinci de zile de la data publicării pentru a se asigura perioada de tranziție necesară.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
„Direction des services vétérinaires (DSV) - Ministère de l′agriculture et du développement rural” este autoritatea competentă din Algeria pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești importate în Comunitate din Algeria trebuie să îndeplinească cerințele prevăzute la articolele 3, 4 și 5.
Articolul 3
(1) Fiecare lot este însoțit de un certificat de sănătate în original numerotat, în conformitate cu modelul din anexa I, constând dintr-o singură pagină și completat, datat și semnat corespunzător.
(2) Certificatul de sănătate este întocmit în cel puțin o limbă oficială a statului membru în care se efectuează controalele.
(3) Certificatul de sănătate conține numele, calitatea și semnătura reprezentantului DSV, precum și ștampila oficială a acestui organism, într-o culoare diferită de cea a altor mențiuni.
Articolul 4
Produsele pescărești provin de la unități, nave fabrică, antrepozite frigorifice autorizate sau nave frigorifice înregistrate, enumerate în anexa II.
Articolul 5
Cu excepția produselor pescărești în vrac congelate și destinate fabricării alimentelor conservate, toate coletele trebuie să aibă marcată cu litere de neșters mențiunea „ALGERIA” și numărul de aprobare/înregistrare al unității, navei fabrică, al depozitului frigorific sau al navei frigorifice de origine.
Articolul 6
Prezenta decizie se aplică de la 28 august 2005.
Articolul 7
Prezenta decizie se adresează statelor membre.
Adoptată la Bruxelles, 12 iulie 2005.

Labels: 3
0
18
6